Ma se spesiale ‘drukkie-knoppie’ het ouers gaandeFoto: Louise Mallett, Facebook ŉ Ma van drie word geloof vir haar kreatiewe manier om haar angstige seuntjie deur sy eerste dag by die skool te help. Louise Mallett (30) van Ipswich in Engeland was bekommerd dat haar seun, Max, tydens sy groot dag sonder haar sou sukkel. Sy het bypassende hartjies op haar palm en Max se palm geteken en gesê om dit te druk, is soos om ŉ drukkie vir mekaar te stuur. Haar plan was baie suksesvol en sy het haar idee in die Facebook-groep, The Motherload, gedeel. Duisende ouers het vinnig haar “eenvoudige, mooi idee” geloof. “Ek het vanoggend geweet hy is bietjie emosioneel, so ons het gesels en ek het besluit om die hartjies te teken – dit het wonderlik gewerk!” het Louise in haar plasing geskryf. “Ek het sommer ŉ ekstra een op sy arm ook geteken, indien die een in sy palm sou verdof. Ons het hande vasgehou op pad skool toe, sodat ons die hartjies kon ‘laai’. Toe ek hom die middag oplaai en wou hoor of hy my drukkies gekry het, het hy vrolik ‘ja’ gesê!”